Lectio Divina

*fuq il-Vanġelu tal-Ħadd*

It-Tielet Ħadd tal-Avvent

Sena Ċ

Lq 3:10-18

Fil-vanġelu ta’ dan il-Ħadd hija ċentrali l-figura ta’ Ġwanni l-Battista bħala l-Prekursur li qed iħejji lill-poplu għall-miġja tal-Mulej. Luqa jippreżenta lil Battista bħala għalliem ta’ għemejjel tajba marbuta mal-konverżjoni. Iċ-ċentru tal-predikazzjoni tiegħu huwa Is 40, fejn il-profeta jikkonsla lill-poplu li wasal biex jiġi meħlus mill-iskjavitù u jeżortaħ biex iħejji t-triq tar-ritorn mill-eżilju għal artu. Naraw fl-istess ħin il-kuntrast bejn Ġwanni l-Battista u Ġesù, bejn l-Antik Testment u l-Ġdid Testment, bejn il-wegħda u t-twettiq tagħha. Permezz ta’ Ġwanni, Luqa jixtieq iwassal lin-Nisrani ħalli jilqa’ lil Mulej li ġej sabiex jurih il-vera identità tiegħu bħala iben t’Alla.

*F’dak iż-żmien, in-nies kienu jistaqsu lil Ġwanni u jgħidulu: “Mela x’għandna nagħmlu?”.*

Id-domanda “x’għandna nagħmlu?” tirrifletti rieda ta’ konverżjoni u disponibbiltà biex dak li jkun joqgħod għar-rieda t’Alla. Hija l-istess domanda li tagħmel il-folla f’jum Pentekoste (cf. At 2,37). Hija d-domanda li mistieden nagħmel jien biex nibda l-mixja tal-konverżjoni batteżimali.

*U huwa kien iweġibhom: “Min għandu żewġ ilbiesi, jaqsam ma’ min ma għandu xejn, u min għandu x’jiekol jagħmel l-istess”.*

Il-libsa hija dik li l-Lhud kienu jilbsu taħt il-mantar. Ġak 2,15-17 jitkellem mill-kondiviżjoni tal-ħwejjeġ u tal-ikel ma min m’għandux bħala espressjoni bażika tal-fidi. Il-Battista jipproponi fi ftit kliem l-itinerarju profetiku klassiku ta’ konverżjoni: il-fraternità fil-ġustizzja u s-solidarjetà. Ġesù jwassal għall-milja tiegħu dan l-itinerarju f’kapitlu 6 fejn jipproponi lilu nnifsu bħala mudell, l-Iben li jgħix il-ħniena tal-Missier. Il-ġustizzja li Ġwanni l-Battista qed jippriedka hija mibnija fuq il-paternità ta’ Alla u l-fraternità bejn il-bnedmin. Għalhekk, dak li int għandek u ħuk m’għandux, għandu jiġi kondiviż. Hija l-ekonomija tal-għotja li l-poplu ta’ Iżrael għex mill-esperjenza tal-Eġittu ‘l quddiem (cf. Dt 26, 1-11; Is 58, 6-10). Dan kuntrarju għall-ekonomija possessiva li meta l-poplu ta’ Iżrael waqa’ fiha, tilef id-don tal-art u messu l-kastig tal-eżilju.

*Resqu wkoll xi pubblikani biex jitgħammdu u qalulu: “Mgħallem, x’għandna nagħmlu aħna?”. U huwa weġibhom: “Tissikkaw lil ħadd biex jagħtikom taxxi iżjed milli jmisskom tieħdu”.*

Minħabba x-xogħol tagħhom, il-pubblikani ħadu fama ħażina mal-Lhud li kienu jikkunsidrawhom midinbin. Imma anke huma jersqu b’atteġġjament ta’ konverżjoni, xi ħaġa li narawha rikorrenti fil-vanġelu skont San Luqa (cf. 7,29.34; 15,1; 18,9ss; 19,1ss). F’din l-eżortazzjoni l-Battista qed iwissihom biex ma jiġbrux aktar taxxa milli jmisshom skont il-liġi.

*Staqsewh ukoll xi suldati u qalulu: “U aħna, x’għandna nagħmlu?”. U huwa weġibhom: “Tisirqu lil ħadd bit-theddid jew bil-qerq tagħkom, u kkuntentaw ruħkom bil-paga li għandkom”.*

Is-suldati wkoll huma assoċċjati mad-dnub minħabba l-armi li jwasslu għall-mewt u f’dan il-każ minħabba l-intimidazzjoni fil-konfront tal-poplu. Imma anke dawn jersqu bix-xewqa li jinbidlu għall-aħjar. Aktar ‘il quddiem fil-vanġelu, Luqa jippreżentalna figuri eżemplari minn din il-kategorija ta’ nies: iċ-ċenturjun li Ġesù “baqa’ mistgħaġeb bih” għall-fidi li wera (cf. 7,9); iċ-ċenturjun li beda jfaħħar lil Alla u jgħid għal Ġesù li “dan bniedem ġust” (cf. 23,47) u ċ-ċenturjun Kornelju (cf. Atti 10,1ss).

*Il-poplu kien qiegħed jistenna ħerqan, u kulħadd kien jistaqsi lilu nnifsu dwar Ġwanni, jekk kienx hu l-Messija. Għalhekk Ġwanni qabad u qal lil kulħadd: “Jien, ngħid għalija, ngħammidkom bl-ilma, imma ġej wieħed aqwa minni, li ma jistħoqqlix inħollu l-qfieli tal-qorq tiegħu. Hu jgħammidkom bl-Ispirtu s-Santu u n-nar. Il-midra qiegħda f’idu, biex iderri l-qiegħa u jiġbor il-qamħ fil-maħżen tiegħu, imma t-tiben jaħarqu b’nar li ma jintefiex”. U b’ħafna twissijiet oħra kien ixandar lill-poplu l-bxara t-tajba.*

Ġesù u Ġwanni m’humiex fuq l-istess livell. Ġesù jgħid għal Ġwanni aktar ‘il quddiem: “Ngħidilkom, li fost ulied in-nisa ma hemm ħadd akbar minn Ġwanni. U b’danakollu l-iżgħar wieħed fis-Saltna ta’ Alla hu akbar minnu.” (7,28). Hawn Luqa jemfasizza d-differenza bejn l-Antik Testment u l-Ġdid Testment, bejn il-wegħda u t-twettiq tagħha. Waqt li Mark jippreżenta lil Ġesù jgħammed “bl-Ispirtu s-Santu”, Luqa flimkien ma Mattew iżidu “bl-Ispirtu s-Santu u n-nar”, li għal Luqa hija referenza għal Pentekoste, meta jidhru kemm l-Ispirtu kif ukoll in-nar, f’kuntrast mal-magħmudija ta’ Ġwanni. Marbuta mat-tema tan-“nar”, għandna wkoll dik tal-ġudizzju, b’referenza għal Ml 3,19s u Is 66,24. Is-sens mhux dak ta’ kundanna imma dak tar-rivelazzjoni tar-realtà tal-ħażen biex tistieden lill-bniedem għall-konverżjoni. Finalment il-predikazzjoni ta’ Ġwanni lill-poplu hija msejħa “l-bxara t-tajba”. Il-Battista huwa fl-istess linja tal-anġli li jħabbru t-twelid tas-Salvatur lir-rgħajja (cf. 2,10) u tad-dixxipli li jħabbruh lil Lhud u l-Ġentili.

*Għar-riflessjoni*

1. *‘X’għandi nagħmel’ jien fuq livell personali biex nikkonverti?*
2. *Kif tista’ l-figura ta’ Ġwanni l-Battista tkun għalija ta’ mudell fil-mixja tiegħi għas-saċerdozju?*